**Asociatas** (angl. *associate*) – akademinis laipsnis, žemesnis negu bakalauro, paprastai suteikiamas po 2 metų studijų.

JAV jį paprastai suteikia bendruomenių koledžai (*community college*), dvimečiai koledžai (*junior college*) ir techniniai koledžai (*technical college*). Taip pat jų suteikti gali ir bakalauro laipsnius suteikiantys koledžai ir universitetai po 2 metų studijų (bakalauro laipsniui paprastai reikia 4 metų studijų). JAV ir Kanadoje asociato laipsnis yra žemiausias akademinis laipsnis, kuris gali būti suteiktas iki bakalauro laipsnio gavimo. Nors asociato laipsnis nėra toks patrauklus kaip bakalauro, tačiau jis gali padėti padaryti tam tikrą karjerą ir užtikrinti gana dideles pajamas kai kuriose veiklos srityse, ypač sveikatos priežiūros sistemoje, kur užtikrina didesnę galimybę išlaikyti užimamas pareigas ir leidžia studijuojant kur kas mažiau įsiskolinti.

Studijų trukmė
--------------

Asociato laipsnis suteikiamas prasimokiusiems dvejus metus (arba atlikusiems dvejų metų studijų programą anksčiau). Studijų programa paprastai apima tokius kursus kaip tekstų rašymas anglų kalba, algebra, socialinis bendravimas, humanitarinės disciplinos ir pan. Studentai, kurie mokosi vystymo kursų, dar vadinamų ikikoledžiniais (angl. *pre-college courses*) arba korekciniais kursais (angl. *remedial courses*), turi mokytis daugiau, nes šie kursai į asociatų programas neįeina.

Kai kurie žmonės asociato laipsnius vadina „dvejų metų laipsniais". JAV egzistuoja ir dar žemesnio lygio diplomai, vadinami *sertifikatais*, kurie suteikiami už tam tikras studijas, paprastai profesinio rengimo, kurios trunka mažiau kaip metus. Pvz. tokios trumpos studijos informacinių technologijų srityje gali trukti 4-6 mėnesius.

JAV dvimečiai koledžai sudaro galimybę ne tik dieninėms studijoms, bet ir vakarinėms ar savaitgalinėms, kurias pasirenka daug studentų. Taip yra todėl, kad daug studentų dienomis dirba, tad paskaitos skaitomos vakarais, savaitgaliais ir, vis dažniau, nuotoliniu būdu. *Sloan Consortium* praneša, kad 51% visų akademinių laipsnių, suteikiamų už internetinį mokymąsi, yra asociatų laipsniai.

### Asociatų laipsnių pavadinimai

Asociato laipsnio variantai:

* *Menų asociatas* (angl. *Associate of Arts, A.A.*) – suteikiamas studijuojantiems humanitarinius dalykus ir socialinius mokslus.
* *Mokslų asociatas* (angl. *Associate of Science, A.S.*) – suteikiamas studijuojantiems gamtos ir techninius mokslus.
* *Taikomųjų mokslų asociatas* (angl. *Associate of Applied Science, A.A.S.*) – suteikiamas studijuojantiems techninėse ar profesinio rengimo programose.

Gavusiems asociato laipsnį ir siekiantiems bakalauro laipsnio kreditai, gauti iki asociato laipsnio gavimo, gali būti įskaičiuoti bakalaurinių studijų programoje.

Studijas su menų ir mokslo asociatų diplomais siūlo dalis JAV universitetų, pvz. Pensilvanijos valstijos universitetas, Floridos technologijos institutas, Laisvės universitetas (*Liberty University*) ir Naujosios Anglijos koledžas.

Asociatų laipsniai dažniausiai pagal programas skirstomi į dvi grupes:

* neprofesiniai laipsniai – juos JAV atliekamuose aukštojo išsilavinimo tyrimuose (angl. *The Higher Education General Information Survey; HEGIS*) priskiria kategorijai „Menai ir mokslas arba Bendrosios programos" (*Arts and Sciences or General Programs*);
* profesiniai laipsniai. Šie skirstomi į 6 pogrupius:
	+ verslo ir komercijos technologijos,
	+ duomenų apdorojimo technologijos,
	+ sveikatos paslaugos ir paramedicininės technologijos.
	+ mechanikos ir inžinerinės technologijos,
	+ gamtos mokslų technologijos,
	+ viešųjų paslaugų technologijos.

Nuorodos
--------

1. ↑  „Associate of Arts (AAG)". Belmont College. Suarchyvuotas originalas 2013-08-08. Nuoroda tikrinta 28 December 2012.
2. ↑  „How to Land a $60K Health Care Job with a Two-Year Degree". Nuoroda tikrinta 23 December 2012.
3. ↑  Fowler, Janet (26 August 2011). „Eight High Paying Jobs That Require 2-Year Degrees". *Investopedia*. Nuoroda tikrinta 10 March 2012.
4. ↑  „What it Costs to go to College". *Pay for College*. CollegeBoard. Nuoroda tikrinta 10 March 2012.
5. ↑  „Shocker: Eighty percent of NYC graduates unable to read". *RT*. 2013 m. kovo 8 d. `{{cite web}}`: Patikrinkite date reikšmes: `|date=` (pagalba)
6. ↑  „Digest of Education Statistics: 2010, Total fall enrollment in degree-granting institutions, by level of enrollment, sex, attendance status, and type and control of institution: 2009". National Center for Education Statistics, U.S. Department of Education. 2010. Nuoroda tikrinta September 28, 2011.
7. ↑  *Making the Grade: Online Education in the United States, 2006.* The Sloan Consortium Archyvuota kopija 2010-06-20 iš Wayback Machine projekto..
8. ↑  Types of Degrees
9. ↑  Associate in Arts in Letters, Arts, and Sciences
10. ↑  „Online Associates Degrees". New England College. Suarchyvuotas originalas 2013-06-02. Nuoroda tikrinta 2013-05-25.